Jos eduskunta hyväksyy perjantaina opintotukia koskevan lainmuutoksen, jatkossa opintotukea ei saa enää toiseen tutkintoon. Toista tutkintoa opiskelevien tulotaso voi kuitenkin yllättäen nousta, koska heille avautuu muutoksen jälkeen mahdollisuus toimeentulotukeen.

Mistä on kyse? Eduskunta on poistamassa opintotukilainsäädäntöä niin, että toiseen tutkintoon ei jatkossa saa opintotukea.

Poliitikkojen tavoitteena on saada opiskelijat mahdollisimman nopeasti työelämään.

Käytännössä uudistus mahdollistaa sen, että opiskelijat voivat siirtyä hakemaan toimeentulotukea.

Opintotukien muutos saattaa yllättäen parantaa monien toista tutkintoa opiskelevien opiskelijoiden taloudellista asemaa. Tämä johtuu siitä, että jatkossa monet toista tutkintoa opiskelevat pääsevät toimeentulotukien piiriin.

Tähän saakka opiskelijoilla ei ole ollut mahdollisuutta saada toimeentulotukea, jos he ovat olleet oikeutettuja opintotukeen ja opintolainat ovat jääneet nostamatta.

Uudistuksen alkuperäinen tarkoitus ei ole ajaa opiskelijoita toimeentulotukiluukulle, vaan nopeuttaa opiskelijoiden siirtymistä työelämään. Suomessa ketään ei kuitenkaan jätetä ilman tuloja, vaan perustoimeentulo taataan toimeentulotuen muodossa kaikille.

Opiskelijat muille etuuksille

Jatkossa toista tutkintoa opiskelevat eivät saa opintotukea eivätkä näin muodoin myöskään valtion takaamaa opintolainaa, jos lakiesitys menee läpi.

Viime kädessä tulee kyseeseen toimeentulotuki. Etuuspäällikkö Regina Ollila

Kansaneläkelaitoksen opintotukiryhmän etuuspäällikkö Regina Ollila kertoo, että jatkossa toista tutkintoa opiskelevat ohjataan muiden tukimuotojen käyttäjiksi.

– Osa opiskelee toisen tutkinnon varmasti niin, että käy työssä. Osa opiskelijoista voi opiskella kuntoutustoimenpiteenä ja osa työttömyysturvalla. Viime kädessä tulee kyseeseen toimeentulotuki, Ollila sanoo.

Toimeentulotuki ei automaatio

Toimeentulotukea voi saada, jos opiskelee ilman muita tuloja ja omaisuutta. Tuen perusosa on tänä vuonna yksin asuvalle 485,50 euroa.

Lisäksi otetaan huomioon yksin asuvan kohtuulliset asumismenot asuinpaikkakunnan mukaan, esimerkiksi Porissa 470 euroa kuukaudessa. Myös muun muassa lääkkeistä ja vakuutuksista voi saada laskua vastaan erillistä tukea.

Toimeentulotukea myönnetään kerran kuukaudessa, ja sen saamisessa otetaan aina huomioon kaikki kyseisen kuukauden aikana saatavat tulot.

– Toimeentulotuki ei ole automaatio. Jos joku opiskelee toista tutkintoa, me arvioimme, johtaako tämä opiskelu työllistymiseen tai voiko opiskelija päästä aiemmalla tutkinnolla töihin. Huvin vuoksi opiskelua ei tueta toimeentulotuella, Porin perusturvan sosiaali- ja perhepalveluiden johtaja MariLevonen sanoo.

Huvin vuoksi opiskelua ei tueta toimeentulotuella. Porin perusturvan sosiaali- ja perhepalveluiden johtaja Mari Levonen

Jos opiskelija asuu puolisonsa kanssa, myös tämän tulot ja omaisuus otetaan huomioon toimeentulotukea myönnettäessä.

Toimeentulotuki opintotukea suurempi

Opintotuen suuruus on nykyään opintolainoineen hieman yli 900 euroa. Käytännössä siis toimeentulotuki on tätä summaa suurempi.

Monet opiskelijat ovat jo aiemmin jättäneet 400 euron kuukausittaisen opintolainan nostamatta eli opintotuen suuruus on ollut heillä vain noin 500 euroa.

Opintotuen poistamisen toisesta tutkinnosta pitäisi tuoda valtiolle runsaan 10 miljoonan euron säästöt. Monet opiskelijajärjestöt ovat arvostelleet hallituksen esitystä erittäin voimakkaasti tilanteessa, jossa yhä useampi joutuu opiskelemaan uuden ammatin työelämän muutoksen takia.

Opintotukiryhmän etuuspäällikkö Regina Ollila sanoo, että Kelan näkökulmasta kyse on poliittisesta ratkaisusta eikä Kelalla ole muutokseen selvää kantaa.

– Kelaan päin näkyy se, että uudistus monimutkaistaa entisestään opintotuen säädöksiä. Lainsäädäntöä on vuosien aikana muuteltu monta kertaa. Lakia olisi vähän tarvetta tältä osin siivota, Ollila sanoo.